I 2017-udgaven af Aalborg Halvmarathon er der nu mulighed for at løbe 10 kilometer og få del i den fælles oplevelse gennem Limfjordstunnelen.

Godt 21 kilometers løb kan være en lige stor nok mundfuld for mange mennesker. Og så er det ikke let at være med til eller at gennemføre et halvmarathon. For de folk har Aalborg Halvmarathon nu fundet løsningen: En løberute på mere overkommelige 10 kilometer er lige blevet godkendt for løbet 2017. Dermed kan endnu flere løbeglade motionister få del i den oplevelse, det er at løbe gennem Limfjordstunnelen. Ruten går desuden også langs havnefronten og over Limfjordsbroen, så man rigtig kan nyde udsigten til byen undervejs. - Vi har fået mulighed for at sende 8000 løbere igennem Limfjordstunnelen, og vil gerne give så mange som muligt oplevelsen, fortæller Palle Fogh, som er formand i DGI Nordjylland. -  For os handler det om at få flest muligt til at dyrke motion – og med en 10 kilometer rute gennem tunnelen giver vi måske nogen, som ikke kan løbe en halvmaraton, et godt fyrtårn at sigte efter, tilføjer han. Palle Fogh tror på, at store events som Aalborg Halvmarathon kan være med til at få folk, som ikke normalt dyrker motion, til at løbe. Aalborg Halvmarathon løber af stablen igen den 21. maj klokken ni ved Nordkraft i Aalborg, og allerede nu kan man tilmelde sig både den lange og den korte løberute.